Úradný vestník L 236 , 23/09/2003 S. 0948 - 0953



Protokol č. 8 o reštrukturalizácii poľského oceliarskeho priemyslu 1. Bez toho, aby boli dotknuté ustanovenia článkov 87 a 88 zmluvy o ES, sa štátna pomoc poskytnutá Poľskom na účely reštrukturalizácie určitým častiam poľského oceliarskeho priemyslu považuje za zlučiteľnú so spoločným trhom, ak: - obdobie uvedené v článku 8 ods. 4 protokolu č. 2 k Európskej dohode o pridružení uzatvorenej medzi Európskymi spoločenstvami a ich členskými štátmi na strane jednej a Poľskom na strane druhej [1] týkajúceho sa výrobkov ESUO bolo predĺžené do dňa pristúpenia, - podmienky stanovené v pláne reštrukturalizácie, na základe ktorých bola predĺžená platnosť uvedeného protokolu, budú dodržané počas celého obdobia rokov 2002 až 2006, - sú splnené podmienky stanovené v tomto protokole a - po pristúpení nebude poľskému oceliarskemu priemyslu vyplatená žiadna štátna pomoc na reštrukturalizáciu. 2. Reštrukturalizácia poľského oceliarskeho priemyslu, ako je opísaná v podnikateľských zámeroch spoločností uvedených v prílohe 1, a v súlade s podmienkami stanovenými v tomto protokole, bude ukončená najneskôr 31. decembra 2006 (ďalej len "koniec obdobia reštrukturalizácie"). 3. Štátna pomoc môže byť v rámci programu reštrukturalizácie poľského oceliarskeho priemyslu poskytnutá výlučne spoločnostiam uvedeným v prílohe 1 (ďalej len "oprávnené spoločnosti"). 4. Oprávnená spoločnosť nesmie: a) v prípade zlúčenia so spoločnosťou, ktorá nie je uvedená v prílohe 1, previesť na ňu výhody zo štátnej pomoci poskytnutej oprávnenej spoločnosti; b) prevziať aktíva akejkoľvek spoločnosti, ktorá nie je uvedená v prílohe 1, na ktorú bol do 31. decembra 2006 vyhlásený konkurz. 5. Každá následná privatizácia ktorejkoľvek oprávnenej spoločnosti sa musí uskutočniť na takom základe, ktorý rešpektuje potrebu transparentnosti, a musí spĺňať podmienky a zásady týkajúce sa rentability, štátnej pomoci a zníženia výrobnej kapacity vymedzené v tomto protokole. Žiadna ďalšia štátna pomoc nebude poskytnutá ako súčasť predaja akejkoľvek spoločnosti alebo jednotlivého majetku. 6. Reštrukturalizačná pomoc poskytnutá oprávneným spoločnostiam bude určená na základe hľadísk stanovených v schválenom pláne reštrukturalizácie poľského oceliarskeho priemyslu a v jednotlivých podnikateľských zámeroch schválených Radou. Celková suma pomoci vyplatenej v období rokov 1997 - 2003 nesmie prekročiť 3387070000 PLN. Z tejto celkovej sumy, - pokiaľ ide o Polskie Huty Stali (ďalej len "PHS"), nesmie reštrukturalizačná pomoc, ktorá už bola alebo má byť poskytnutá od konca roku 1997 do konca roku 2003, presiahnuť 3140360000 PLN. PHS v období rokov 1997-2001 už dostali reštrukturalizačnú pomoc vo výške 62360000 PLN; v rokoch 2002 a 2003 majú dostať ďalšiu pomoc neprevyšujúcu 3078000000 PLN v závislosti od požiadaviek vymedzených v schválenom pláne reštrukturalizácie (ktorú treba vyplatiť v celom rozsahu v roku 2002, ak bude prechodné obdobie podľa protokolu č. 2 k európskej dohode do konca roku 2002 predĺžené, inak v roku 2003); - pokiaľ ide o spoločnosti Huta Andrzej S.A., Huta Bankowa Sp. z o.o., Huta Batory S.A., Huta Buczek S.A., Huta L.W. Sp. z o.o., Huta Łabędy S.A., and Huta Pokój S.A. (ďalej len "ostatné oprávnené spoločnosti"), pomoc na reštrukturalizáciu oceliarskeho priemyslu, ktorá bola alebo má byť poskytnutá v období od roku 1997 do konca roku 2003, nesmie presiahnuť 246710000 PLN. Tieto spoločnosti v rokoch 1997-2001 už dostali reštrukturalizačnú pomoc vo výške 37160000 PLN; ďalej majú dostať reštrukturalizačnú pomoc neprevyšujúcu 210210000 PLN v závislosti od požiadaviek vymedzených v schválenom pláne reštrukturalizácie (a to 182170000 PLN v roku 2002 a 27380000 PLN v roku 2003, ak bude prechodné obdobie podľa protokolu č. 2 k európskej dohode do konca 2002 roku predĺžené, inak 210210000 PLN v roku 2003). Poľsko neposkytne žiadnu ďalšiu pomoc na účely reštrukturalizácie poľského oceliarskeho priemyslu. 7. Čisté zníženie výrobnej kapacity, ktoré je Poľsko povinné dosiahnuť v období rokov 1997-2006, sa pre hotové výrobky stanovuje najmenej na 1231000 ton. Táto celková hodnota zahŕňa čisté zníženie výrobnej kapacity výrobkov valcovaných za tepla najmenej o 715000 ton za rok a zníženie výrobnej kapacity výrobkov výrobkov valcovaných za studena najmenej o 716000 ton za rok, ako aj zvýšenie kapacity ostatných hotových výrobkov najviac o 200000 ton za rok. Zníženie výrobnej kapacity bude merané iba na základe trvalého uzavretia výrobných zariadení ich fyzickým zničením tak, aby už nemohli byť uvedené do prevádzky. Vyhlásenie konkurzu na oceliarsku spoločnosti nemožno považovať za zníženie výrobnej kapacity. Čisté zníženia výrobnej kapacity uvedené v prílohe 2 sú minimálne a skutočné čisté zníženia výrobnej kapacity, ktoré treba dosiahnuť, a časový harmonogram týchto znížení budú ustanovené na základe konečného reštrukturalizačného plánu Poľska a jednotlivých podnikateľských zámerov podľa európskej dohody, pričom sa zohľadní cieľ zabezpečenia rentability oprávnených spoločností do 31. decembra 2006. 8. Vykoná sa podnikateľský zámer pre oprávnenú spoločnosť PHS. Najmä: a) reštrukturalizačné snahy v PHS sa zamerajú na: - reorganizáciu výrobných zariadení zameranú na výrobky a zabezpečujúcu horizontálnu organizáciu (nákup, výroba, predaj), - zavedenie jednotnej štruktúry riadenia, ktorá umožní plné uskutočnenie synergií pri konsolidácii, - zmenu strategického zamerania z výrobne orientovaného na trhovo orientované, - zlepšenie výkonnosti a účinnosti podnikového riadenia a tiež zabezpečenie lepšej kontroly priamych predajov, - preskúmanie stratégie vyčlenenia podnikov na základe rozumného prehodnotenia a prípadného znovuzačlenenia služieb do materskej spoločnosti, - preskúmanie sortimentu výrobkov, zníženie nadmernej kapacity pri dlhých polotovaroch a všeobecne preorientovanie sa na trh s výrobkami s vyššou pridanou hodnotou, - investovanie s cieľom dosiahnuť vyššiu kvalitu hotových výrobkov, pričom osobitnú pozornosť treba venovať vykonaniu programu reštrukturalizácie do dátumu stanoveného v časovom harmonograme, a najneskôr do konca roku 2006 dosiahnuť úroveň kvality výroby 3-Sigma v prevádzke PHS v Krakove; b) maximalizácia zníženia nákladov počas obdobia reštrukturalizácie prostredníctvom energetickej účinnosti a zlepšeného nákupu a zabezpečením úrovne produktivity porovnateľnej s úrovňou v Európskej únii; c) reštrukturalizácia zamestnanosti; do 31. decembra 2006 sa dosiahne úroveň produktivity porovnateľná s úrovňou skupín výrobkov oceliarskeho priemyslu EÚ na základe konsolidovaných údajov vrátane nepriamej zamestnanosti v spoločnostiach poskytujúcich služby vo výlučnom vlastníctve; d) akákoľvek privatizácia musí byť založená na základe, ktorý rešpektuje potrebu transparentnosti a plne zohľadní trhovú hodnotu PHS. Žiadna ďalšia štátna pomoc nebude poskytnutá ako súčasť predaja. 9. Vykoná sa podnikateľský zámer pre ostatné oprávnené spoločnosti. Najmä: a) pre všetky ostatné oprávnené spoločnosti sa reštrukturalizačné snahy zamerajú na: - zmenu strategického zamerania z výrobne orientovaného na trhovo orientované, - zlepšenie výkonnosti a účinnosti ich podnikového riadenia a tiež zabezpečenie lepšej kontroly priamych predajov, - preskúmanie stratégie vyčlenenia podnikov na základe rozumného prehodnotenia a prípadného znovuzačlenenia služieb do materských podnikov, b) v prípade spoločnosti Huta Bankowa vykonanie programu znižovania nákladov; c) v prípade spoločnosti Huta Buczek získanie potrebnej finančnej podpory od veriteľov a miestnych finančných inštitúcií a vykonanie programu znižovania nákladov vrátane zníženia investičných nákladov úpravou existujúcich výrobných zariadení; d) v prípade spoločnosti Huta Łabędy vykonanie programu znižovania nákladov a zníženie závislosti na banskom priemysle; e) v prípade spoločnosti Huta Pokój dosiahnutie medzinárodných noriem produktivity v dcérskych spoločnostiach, uskutočnenie opatrení na zníženie spotreby energie a neuskutočnenie navrhovaných investícií v oblasti spracovania a výstavby; f) v prípade spoločnosti Huta Batory dosiahnutie dohody s veriteľmi a finančnými inštitúciami o rozložení splátok dlhov a o investičných úveroch. Spoločnosť tiež zabezpečí dodatočné podstatné úspory nákladov spojené s reštrukturalizáciou zamestnanosti a zlepšenými výnosmi; g) v prípade spoločnosti Huta Andrzej zabezpečenie pevného finančného základu pre jej rozvoj dosiahnutím dohody medzi súčasnými veriteľmi, dlhodobými veriteľmi, obchodnými veriteľmi a finančnými inštitúciami. Ďalej musia byť vykonané investície do valcovne za horúca a program zníženia počtu zamestnancov; h) v prípade spoločnosti Huta L.W. vykonanie investícií v súvislosti s projektom podniku týkajúceho sa valcovní za horúca, zdvíhacích zariadení a zlepšení v oblasti životného prostredia. Táto spoločnosť musí tiež dosiahnuť vyššiu úroveň produktivity, a to prostredníctvom reštrukturalizácie zamestnanosti a zníženia nákladov vonkajších služieb. 10. Všetky následné zmeny v celkovom pláne reštrukturalizácie a v jednotlivých plánoch reštrukturalizácie musia byť schválené Komisiou a, ak je to vhodné, Radou. 11. Reštrukturalizácia sa vykoná za plnej transparentnosti a na základe zásad trhového hospodárstva. 12. Komisia a Rada budú pred pristúpením a po pristúpení do konca obdobia reštrukturalizácie pozorne v súlade s odsekmi 13 až 18 monitorovať vykonávanie reštrukturalizácie a plnenie podmienok vymedzených v tomto protokole týkajúcich sa rentability, štátnej pomoci a zníženia výrobnej kapacity. Na tento účel bude Komisia predkladať Rade správy. 13. Okrem štátnej pomoci budú Komisia a Rada monitorovať aj hodnoty reštrukturalizácie stanovené v prílohe 3. 14. Sledovanie bude zahŕňať nezávislé hodnotenie, ktoré bude vykonané v rokoch 2003, 2004, 2005 a 2006. Použije sa test rentability stanovený Komisiou a súčasťou hodnotenia bude preskúmanie produktivity. 15. Poľsko bude plne spolupracovať so zreteľom na všetky monitorovacie opatrenia. Najmä: - bude do konca reštrukturalizačného obdobia podávať Komisii polročné správy o reštrukturalizácii oprávnených spoločností najneskôr do 15. marca a 15. septembra každého roka, - prvá správa musí byť doručená Komisii do 15. marca 2003 a posledná správa do 15. marca 2007, pokiaľ Komisia nerozhodne inak, - správy musia obsahovať všetky údaje potrebné na sledovanie procesu reštrukturalizácie, štátnej pomoci a zníženia a využitia výrobnej kapacity a poskytovať dostatočné finančné údaje na zhodnotenie splnenia podmienok a požiadaviek uvedených v tomto protokole. Správy musia obsahovať najmenej informácie stanovené v prílohe 4, pričom Komisia si vyhradzuje právo na ich zmenu so zreteľom na svoje skúsenosti počas monitorovacieho procesu. Okrem obchodných správ jednotlivých spoločností uvedených v prílohe 1 bude vypracovaná správa o celkovej situácii poľského oceliarskeho odvetvia vrátane najnovšieho makroekonomického vývoja, - Poľsko musí poskytnúť všetky ďalšie informácie potrebné na nezávislé ohodnotenie ustanovené v odseku 14, - Poľsko zaviaže oprávnené spoločnosti, aby sprístupnili všetky údaje, ktoré by mohli byť za iných okolností považované za dôverné. Komisia pri podávaní správ Rade zabezpečí, aby dôverné informácie týkajúce sa jednotlivých spoločností neboli zverejnené. 16. Komisia je oprávnená kedykoľvek rozhodnúť o poverení nezávislého poradcu, ktorý zhodnotí výsledky monitorovania, vykoná akékoľvek nevyhnutné preskúmanie a podá správu Komisii a Rade. 17. Ak Komisia na základe monitorovania zistí, že sa vyskytli podstatné odchýlky od finančných údajov, na základe ktorých bola hodnotená rentabilita, môže požadovať od Poľska, aby prijalo vhodné opatrenia na posilnenie reštrukturalizačných opatrení dotknutých oprávnených spoločností. 18. Ak by sa monitorovaním preukázalo, že: a) podmienky pre prechodnú úpravu uvedené v tomto protokole neboli splnené, alebo že b) záväzky prijaté v rámci predĺženia obdobia, počas ktorého môže Poľsko výnimočne poskytnúť štátnu pomoc pre reštrukturalizáciu svojho oceliarskeho priemyslu podľa európskej dohody [2], neboli splnené, alebo že c) Poľsko v priebehu obdobia reštrukturalizácie poskytlo oceliarskemu priemyslu a najmä oprávneným spoločnostiam dodatočnú nezlučiteľnú štátnu pomoc, stratí prechodná úprava uvedená v tomto protokole platnosť. Komisia prijme vhodné opatrenia, ktoré budú od dotknutej spoločnosti vyžadovať vrátenie akejkoľvek pomoci poskytnutej v rozpore s podmienkami stanovenými v tomto protokole. [1] Ú. v. ES L 348, 31.12.1993, s. 2. [2] Ú. v. ES L 348, 31.12.1993, s. 2. -------------------------------------------------- PRÍLOHA 1 SPOLOČNOSTI, KTORÉ SÚ OPRÁVNENÉ NA ZÍSKANIE ŠTÁTNEJ POMOCI PODĽA PROGRAMU REŠTRUKTURALIZÁCIE POĽSKÉHO OCELIARSKEHO PRIEMYSLU "Polskie Huty Stali" S.A. Katowice Huta Andrzej S.A. Zawadzkie Huta Bankowa Sp. z o.o. Dąbrowa Górnicza, Huta Andrzej S.A. Chorzów Huta Andrzej S.A. Sosnowiec Huta L.W. Sp. z o.o. Warszawa Huta Łabędy S.A. Gliwice Huta Pokój S.A. Ruda Śląska . -------------------------------------------------- PRÍLOHA 2 HARMONOGRAM ZMIEN VÝROBNEJ KAPACITY (ZNIŽOVANIE A ZVYŠOVANIE) [1] Spoločnosť | Zariadenie | Zmena minimálnej výrobnej kapacity (t/rok) | Dátum zmeny výrobnej kapacity | Dátum trvalého uzavretia | PHS | Profilová valcovacia trať malého a stredného priemeru, Świętochłowice | −340000 | 1997 | 1997 | Łabędy | Profilová valcovacia trať stredného priemeru | −90000 | 2000 | 2000 | PHS | Galvanizačná linka, Świętochłowice | +100000 | 2000 | — | PHS | Valcovňa pásov za tepla, Kraków | −700000 | 31.12.2002 | 31.03.2005 | PHS | Valcovňa pásov za studena, Świętochłowice | −36000 | 31.12.2002 | 31.12.2005 | L.W. | Valcovňa úzkych pásov za studena | −30000 | 31.12.2002 | 31.12.2004 | Łabędy | Profilová valcovacia trať stredného priemeru | −90000 | 30.09.2003 | 30.09.2003 | Łabędy | Valcovňa univerzálnych plechov | −35000 | 31.12.2003 | 31.12.2003 | Bankowa | Profilová valcovacia trať stredného priemeru | −60000 | 31.12.2004 | 31.12.2006 | PHS | Drôtovňa, Sosnowiec | +200000 | 01.01.2005 | — | PHS | Trať pre organické potiahnutie plechov, Świętochłowice | +100000 | 01.01.2005 | — | PHS | Valcovňa pásov za studena, Krakov (štvorvýšková reverzná valcovňa a päťstolicová valcovňa) | −650000 | 31.12.2005 | 31.12.2006 | PHS | Valcovňa plechov za tepla, Kraków | +400000 | 01.01.2006 | — | | Čistá zmena výrobnej kapacity | −1231000 | | | [1] Zníženia výrobnej kapacity majú byť trvalé, ako je to definované v rozhodnutí Komisie č. 3010/91/ESUO (Ú. v. ES L 286, 16.10.1991, s. 20). -------------------------------------------------- PRÍLOHA 3 HODNOTY REŠTRUKTURALIZÁCIE A MONITOROVANIA 1. Rentabilita Pri zohľadnení osobitných účtovných pravidiel uplatňovaných Komisiou je každá oprávnená spoločnosť povinná dosiahnuť minimálny hrubý ročný prevádzkový výsledok obratu (10 % pre neintegrované oceliarske podniky, 13,5 % pre integrované valcovne ocele) a minimálnu premenu 1,5 % obratu na vlastný kapitál najneskôr do 31. decembra 2006. Toto bude overené nezávislým hodnotením vykonávaným každý rok počas obdobia rokov 2003 až 2006, ako je stanovené v odseku 14 protokolu. 2. Produktivita Celková produktivita, založená na konsolidovaných údajoch o nákladoch a priamej zamestnanosti, porovnateľná s celkovou produktivitou dosahovanou oceliarskym priemyslom EÚ, sa dosiahne postupne do 31. decembra 2006. Toto bude overené nezávislým hodnotením vykonávaným každý rok počas obdobia rokov 2003 až 2006, ako je stanovené v odseku 14 protokolu. 3. Zníženie nákladov Osobitný význam sa prikladá zníženiu nákladov ako jednému z kľúčových prvkov rentability. Toto bude úplne vykonané v súlade s podnikateľskými zámermi oprávnených spoločností. Znižovanie nákladov sa uskutoční v období reštrukturalizácie s cieľom dosiahnuť do konca obdobia reštrukturalizácie úroveň nákladov porovnateľnú s úrovňou nákladov v oceliarskom priemysle EÚ. -------------------------------------------------- PRÍLOHA 4 ORIENTAČNÝ ZOZNAM POŽADOVANÝCH INFORMÁCIÍ 1. Výroba a trhové dopady - mesačná výroba a prognóza výroby pre zvyšok obdobia reštrukturalizácie, pokiaľ ide o surovú oceľ, polotovary a hotové výrobky podľa kategórie a podľa sortimentu výrobkov, - predané výrobky a prognóza predaja výrobkov pre zvyšok obdobia reštrukturalizácie vrátane objemu, cien a trhov, rozdelené podľa sortimentu výrobkov. 2. Investície - podrobnosti o uskutočnených investíciách, - dátum ukončenia, - investičné náklady, zdroje financovania a výška akejkoľvek súvisiacej pomoci, - dátum výplaty pomoci, ak bola nejaká vyplatená, - podrobnosti o plánovaných investíciách. 3. Znižovanie pracovnej sily - počet a časové rozvrhnutie strát zamestnania, - vývoj zamestnanosti v oprávnených spoločnostiach (rozlíšený podľa priamej a nepriamej zamestnanosti), - rozčlenenie nákladov spojených so zamestnanosťou a zmluvami o vonkajších službách. 4. Výrobná kapacita (so zreteľom na celé oceliarske odvetvie v Poľsku) - dátum alebo predpokladaný dátum ukončenia výroby uzatváraných výrobných kapacít vyjadrených v MPP (maximálnej možnej ročnej výrobe, ktorú možno dosiahnuť za bežných pracovných podmienok) a ich opis, - dátum (alebo predpokladaný dátum) demontáže dotknutých zariadení v zmysle rozhodnutia Komisie č. 3010/91/ESUO o informáciách, ktoré majú oceliarske podniky poskytovať o svojich investíciách [1], a podrobnosti o demontáži, - dátum (alebo predpokladaný dátum) zavedenia nových výrobných kapacít a ich opis, - vývoj celkovej výrobnej kapacity surovej ocele a hotových výrobkov v Poľsku podľa kategórií. 5. Náklady - rozčlenenie nákladov a vývoj ich zložiek v minulosti a v budúcnosti, najmä pokiaľ ide o zníženie nákladov na pracovnú silu, spotrebu energie, suroviny, príslušenstvo a zníženie vonkajších služieb. 6. Finančná výkonnosť - vývoj vybraných kľúčových finančných ukazovateľov s cieľom zabezpečiť vývoj smerujúci k rentabilite (finančné výsledky a ukazovatele musia byť poskytované spôsobom, ktorý umožňuje porovnanie s finančným plánom reštrukturalizácie spoločnosti a musí obsahovať test rentability stanovený Komisiou), - úroveň finančného zaťaženia, - podrobnosti a časové rozvrhnutie poskytnutej pomoci, - podrobnosti a časové rozvrhnutie vyplatenia už poskytnutej pomoci, - podmienky nových úverov (bez ohľadu na zdroj), - overená ročná účtovná závierka. 7. Privatizácia - privatizačné konanie, - predajná cena, uplatnené podmienky a vyriešenie existujúcich záväzkov, - naloženie s výnosom z predaja, - dátum predaja, - finančné postavenie spoločnosti v čase predaja, - hodnota spoločnosti/aktív v čase predaja a použitá metóda ocenenia. 8. Vytvorenie novej spoločnosti alebo nových závodov zahŕňajúce rozšírenie výrobnej kapacity - totožnosť každého účastníka zo súkromného a verejného sektoru, - zdroje ich financovania pre vytvorenie novej spoločnosti alebo nových závodov, - podmienky účasti súkromných alebo verejných akcionárov, - štruktúra riadenia novej spoločnosti. 9. Všetky ďalšie informácie potrebné na nezávislé ohodnotenie ustanovené v odseku 14 protokolu. [1] Ú. v. ES L 286, 16.10.1991, s. 20. --------------------------------------------------